ועדת העבודה, הרווחה והבריאות, כנסת 18, פרוטוקול מספר 729, 2012-06-18 13:35

חיים כץ: צהרים טובים.

חיים כץ: עדיין יום שני בשבוע, כ"ח בסיוון, ה-18 ביוני 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: אנחנו חוזרים לאגרות.

חיים כץ: דיברנו על יום בדיקה.

חיים כץ: בדקנו את העלויות של יום הבדיקה והתברר לנו שבסופו של דבר יום עלות הבדיקה אמורה להיות 5,948.4.

עפו אגבאריה: תקנות הרוקחים.

חיים כץ: עכשיו בודקים אותי במחשבון.

חיים כץ: אפילו יותר כי אני עיגלתי כלפי מטה.

עפו אגבאריה: אתה מדבר על אגרות.

עפו אגבאריה: כתוב תקנות הרוקחים ואתה מדבר על אגרות.

חיים כץ: אתה מגיע לסיפא של הדיון שהתנהל במשך כשעה.

חיים כץ: הייתה לנו מחלוקת לגבי תמחור יום בקרה.

חיים כץ: אנחנו חושבים שזה יותר מדי והתשלום ליום בקרה צריך להיות בחישובים שלכם 2,900 שקלים.

חיים כץ: זה מה שצריך להיות.

אורלי ביטרמן: בפעימה השנייה.

חיים כץ: בפעימה הראשונה 2,900 שקלים.

חיים כץ: אנחנו נצביע על הסכום של 2,900 שקלים בפעימה הראשונה.

חיים כץ: במקום 3,600.

אורלי ביטרמן: 3,600 בפעימה השנייה.

חיים כץ: לא.

חיים כץ: בראשונה.

גיא גורצקי: והשנייה?

אורלי ביטרמן: 3,600 הייתה הפעימה השנייה.

חיים כץ: תעשי לי את החשבון.

אורלי ביטרמן: זה 1,800.

חיים כץ: אז 1,400.

חיים כץ: 1,400 בפעימה הראשונה במקום 1,800.

גיא גורצקי: ובשנייה?

חיים כץ: תעשה את אותו יחס.

אורלי ביטרמן: 2,900.

חיים כץ: כן.

חיים כץ: 2,900 בשנייה ו-1,400 בראשונה.

חיים כץ: תקריאי את זה, נצביע ובא לציון גואל.

גיא גורצקי: שאלה אחת.

גיא גורצקי: אני לא מדבר על הסכום.

גיא גורצקי: אדוני קבע אותו.

חיים כץ: לא קבעתי סתם ככה.

גיא גורצקי: זה בסדר.

גיא גורצקי: אני מקבל את זה ולא פותח את נושא התמחור.

גיא גורצקי: האגרה הזאת, אני מקריא, בגין מתן תעודת GMP, ביצוע בקרה או ביקורת תקופתית, בקרה או ביקורת פתע.

גיא גורצקי: החשש שלנו הוא שתהיה הצטברות.

גיא גורצקי: זה לא צפוי וזה אין סופי.

חיים כץ: דיברנו על שנה וחצי.

חיים כץ: שנתיים וחצי כשהמוצר החדש יקבל ביקורת מהיצרן.

גיא גורצקי: זה כל התעשייה אדוני.

חיים כץ: היית שם ב-3,600 וקיבלת 2,900.

חיים כץ: תגיד תודה רבה ולהתראות.

חיים כץ: שרת שעה והרבה כסף הרווחת בשעה הזאת.

חיים כץ: 2,900 בשנייה.

חיים כץ: הרווחת הרבה כסף בשעה הזאת והיה שווה לך לבוא ולחכות.

חיים כץ: תודה שהיה שווה לך.

חיים כץ: זה לא בא סתם כך.

נועה בן שבת: אדוני, כשאומרים למעט הביקורת הראשונה, הביקורת יכולה להיות מספרים לבקרה?

חיים כץ: לא.

נועה בן שבת: מספרים לביקורת.

חיים כץ: כן.

חנה לאידרשניידר: אני מבקשת לשאול, ברשותך.

חנה לאידרשניידר: אני מלשכת המסחר.

חנה לאידרשניידר: האם נלקח בחשבון שיום ביקורת כזה הוא לא יום אחד?

חיים כץ: אנחנו יודעים.

חנה לאידרשניידר: זה יכול להיות שבעה ימים ושלושה ימים.

חיים כץ: אנחנו יודעים.

חיים כץ: הם לא לוקחים את זה שלושה ימים אלא כמעט שלושה ימים.

חיים כץ: ראינו את זה.

חיים כץ: את רוצה שנעלה את המחיר?

חנה לאידרשניידר: לא.

חנה לאידרשניידר: הייתי רוצה שירד עוד.

חיים כץ: אז לשם מה הוספת את מה שאמרת?

חנה לאידרשניידר: זה לא פעם אחת שמשלמים 1,400 שקלים.

חיים כץ: זה פעם וחצי בחמש שנים.

חנה לאידרשניידר: אלה שלושה ימים כאלה.

חיים כץ: זה פעם וחצי בחמש שנים.

חיים כץ: הורדנו לכם את המחיר.

קריאה: היבואנים זה יומיים.

קריאה: אין אף יבואן שעובר את זה.

נועה בן שבת: אנחנו בעצם דנים מחדש בתקנות כדי להוסיף להם את סעיף 3 לנושא של יום בקרה.

חיים כץ: נכון.

נועה בן שבת: אנחנו מוסיפים בתיקון, לגבי תקנות הרוקחים, סעיף (3): בעד יום בקרה או ביקורת של עובד שהסמיך המנהל הנדרש לצורך מתן תעודת GMP או לצורך ביצוע בקרה או ביקורת תקופתית או ביצוע בקרה או ביקורת פתע בעסק, למעט בקרה ראשונית לצורך קבלת אישור או חידושו, 2,900.

חיים כץ: נכון.

נועה בן שבת: לאחר מכן אנחנו עוברים לתקנה 5.

נועה בן שבת: בתקנה 5 תתווסף תקנת משנה (2): במקום פסקה (3) בפרט (1)(א) בתוספת השנייה לתקנות העיקריות כנוסחה בתקנות אלה, נאמר: "(3) בעד יום בקרה וביקורת של עובד שהסמיך המנהל הנדרש לצורך מתן תעודת GMP או לצורך ביצוע בקרה או ביקורת תקופתית או ביצוע בקרה וביקורת פתע בעסק, למעט בקרה ראשונית לצורך קבלת אישור או חידושו, 1,400 שקלים".

חיים כץ: נכון.

נועה בן שבת: קראנו עכשיו את תקנות אגרות הבריאות (תיקון).

נועה בן שבת: עכשיו נעבור לתקנות הרוקחים (תכשירים) (תיקון), בהם לא צריך לעשות תיקון.

חיים כץ: זה סעיף שמסתמך על סעיף (3).

נועה בן שבת: אם נמצא סעיף שיסתמך על סעיף 3(א) בתקנות, נתקן בהתאם.

נועה בן שבת: נכון, אדוני.

נועה בן שבת: בסעיף התחילה.

נועה בן שבת: תקנות אגרות הבריאות, גם בסעיף התחילה, אבל תקנה 4 צריך לומר שתחילתה של פסקה (3) בפרט (1)(א) לתוספת השנייה, גם הוא יהיה ב-1 בינואר 2013.

חיים כץ: הראשון באוגוסט הראשון.

נועה בן שבת: כן, אבל אנחנו מדברים כאן על 1 בינואר 2013.

חיים כץ: בסדר.

נועה בן שבת: בתקנות הרוקחים (תנאי ייצור נאותים לתכשירים) (תיקון), נוסיף בתיקון לתקנה 27.

נועה בן שבת: תהיה פסקה (3): יום בקרה או ביקורת של עובד שהסמיך המנהל הנדרש לצורך מתן תעודת GMP או לצורך ביצוע בקרה וביקורת תקופתית או ביצוע בקרה או ביקורת בעסק, למעט בקרה ראשונית לצורך קבלת אישור או חידושו.

נועה בן שבת: אדוני, בתקנות האלה, תקנות הרוקחים (תנאי ייצור נאותים לתכשירים), גם כן צריך סעיף תחילה שיהיה בהתאמה מה-1 באוגוסט 2012.

חיים כץ: בסדר גמור.

חיים כץ: אנחנו מצביעים.

חיים כץ: בעד אישור התקנות – פה אחד התקנות אושרו

חיים כץ: כל חברי הכנסת שנמצאים באולם תמכו והתקנות אושרו.

חיים כץ: תודה.

חיים כץ: הישיבה נעולה.